Chelifracción

A chelifracción u crioclastia ye un tipo de meteorización fisica que consiste en que una roca se creba u esminglana por a conchelación de l'augua que ha entrau en as suyas badas u crepas, producindo un efecto de falca porque l'augua encomienza a conchelar-se en a part externa y contina conchelando-se en l'interior. Como o chelo ocupa un volumen mes gran que l'augua liquida se produce una creixenza de presión, que puede plegar a las 2.000 Atm, y a roca se creba, podendo-se sentir o esclafiu. Pa que l'efecto de falca siga efectivo o chelo ha de sellar as fracturas pa que l'aire u l'augua liquida no puedan salir-ne y puye a presión.

Este proceso ye tipico, pero no exclusivo d'o sistema morfoclimatico periglacial. En a Peninsula Iberica ye frecuent en as arias montanyosas, y estió especialment activo en a zaguera glaciación, cuan en gran part d'estas arias montanyosas bi heba condicions periglacials. Un d'os resultatos d'a chelifracción son as tarteras, grans acumulacions de piedras a lo piet d'os cinglos y laderas cuasi verticals.

 Bibliografía 
 Eumenio Ancochea Soto, Francisco Anguita Virella y Fernando Moreno Serrano: Geología Procesos externos. Editorial Edelvives. p 60.

Categoría:Meteorización fisica
Categoría:Procesos periglacials